Aansoeke volop, maar weinig plek in dié skoleFoto bloot ter illustrasie. (Foto: pixabay) Die departement van onderwys in Gauteng het Donderdag tien sogenaamde “hoëdrukskole” bekendgemaak wat ’n magdom aansoeke vir die komende skooljaar ontvang het, maar weinig plek het om dié leerders in te neem. Die departement het ook aangekondig dat gr. 1- en gr. 8-leerders tussen 15 Oktober en 30 November geplaas sal word nadat aanlyn aansoeke op 8 Oktober gesluit het. Luidens die departement se statistieke kan menige skole egter minder as 20% van leerders wat by die betrokke skool aansoek gedoen het, inneem. Die Hoërskool Jeugland aan die Oos-Rand, wat die agtste meeste aansoeke ontvang het, het altesame 1 154 aansoeke ontvang, terwyl die skool slegs 260 beskikbare plekke het. Hoërskool Langenhoven in Pretoria wat 1 477 aansoeke gekry het, kan net 300 gr. 8-leerders inneem terwyl Park Town Boys High in Johannesburg slegs vir 15% van sy 1 441 aansoekers plek het. Panyaza Lesufi, LUR van onderwys in Gauteng, het na dié skool as voorbeeld verwys en gesê dit was “uiters pynlik”om slegs 210 leerders uit 1 441 aansoeke te kies. Só lyk die situasie by hoëdrukskole: “Hierdie skole het ŉ oorweldigende aantal aansoeke ontvang wat die kapasiteit van leerders wat hulle kan aanvaar, oorskry,” sê Lesufi. “Dus word ouers en voogde versoek om geduldig tydens die plasingstydperk te wees. Ons sal verseker dat alternatiewe plek vir leerders gevind word indien hulle nie plek kry by die skool van hul keuse nie.” Die departement sê ouers en voogde sal oor die volgende 46 dae SMS’e ontvang van waar hul kinders geplaas is. Diegene wat by meer as een skool aanvaar is, sal binne sewe dae op die departement se aanlyn stelsel moet inteken om die aanbod te aanvaar. Ouers wat ŉ boodskap ontvang dat hul kind in een spesifieke skool geplaas is, kan aanvaar dat hul aansoek by die vermelde skool suksesvol was. In dié geval word geen verdere stappe van die betrokke voog of ouer vereis nie. Ouers en voogde wat op SMS’e wag, word egter aangemoedig om deurlopend op die aanlyn stelsel in te teken om seker te maak dat hulle nie wel ŉ aanbod van die departement ontvang het nie. Benewens die tien hoëdrukskole wat deur die departement geïdentifiseer is, het talle ander skole ook meer aansoeke as die beskikbare plek ontvang. In die lig hiervan het die departement ouers en voogde versoek om “kalm en geduldig” te wees en ook gewaarsku dat hul kinders moontlik nie by die skool van hul keuse plek sal kry nie.